《贺隐直》
宋代·刘敞

三年守一官，五年调一职。选门万馀人，过半头发白。

贤愚必待次，先后各循格。相与为波流，其谁辨白黑。

子今特招起，方与尘土隔。翰林诚知人，中丞亦好德。

古来御史属，自与二府敌。于今任虽卑，其实名不易。

必将寄纪纲，岂独亲簿籍。鸿鹄须远飞，骐骥无近迹。

往矣勿自疑，天方佑正直。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。